20-jarige ‘sonskynkind’ skielik dood: ‘Net God bring troos’Jo Hoogenboezem (Foto: Facebook) ŉ Gesin van Tolwe is in rou gedompel nadat hulle 20-jarige seun verlede week skielik aan malaria oorlede is. Eldi Hoogenboezem het aan Maroela Media vertel sy is stukkend ná Jo, haar seun, se afsterwe, maar sy vind haar troos in die genade van die Here. Jo, ŉ teologiestudent van Middelburg in Mpumalanga, het oor ŉ paar naweke gelede vir sy ouers gaan kuier toe hy vermoedelik malaria gekry het. Hoogenboezem sê omdat daar dié einste naweek baie familie op die plaas was, moes hy en ŉ ander lid van die familie in die gaste-eenheid op die plaas slaap. “Hulle het die volgende dag gesê die muskiete het hulle behoorlik beetgekry, maar ons het glad nie gedink hulle kon malariadraers wees nie. Tolwe was nog nooit ŉ rooigebied nie.” Jac, die familievriend wat saam met Jo in die gaste-eenheid op die plaas oornag het, het reeds die week daarna al die simptome van malaria getoon en is in die hospitaal opgeneem. Jo het die simptome eers drie dae later ervaar, en hy is toe eindelik drie dae ná Jac in die hospitaal opgeneem. “Hy was twee dae in die hoësorgeenheid voor hy oorgeplaas is na die gewone saal toe. Ek het vir hom gaan kuier en vir die dokter gevra hoekom hy op suurstof is, maar daar was nie rede vir kommer nie. Hy het daardie aand weer baie siek geword, en ek het die gevreesde oproep 04:20 die oggend gekry. Hy is oorlede – die dokters kon niks vir hom doen nie.” Jo saam met kinders van die kerk (Foto: Verskaf) Hoogenboezem sê die gesin, haar man en hul ander twee seuns, is in stukke. “Ek moes vir twee dae reëlings om sy dood tref, maar het toe ek na twee dae tuis kom, vir vier ure aanmekaar getreur. In ŉ stadium het ons huishulp na my toe gekom en ŉ papiertjie in my hand gedruk met ŉ vers uit Job 14: ‘U het besluit oor die lengte van ons lewe. U bepaal hoeveel maande ons sal leef, en nie ’n minuut langer nie.’ Dit is hierin wat ek troos gekry het. Ek wonder nie meer of ek iets anders kon gedoen het nie; ek weet dit was sy tyd gewees, hy is huis toe geroep. “Toe ek die bokse met sy goed moes uitpak, het ek van voor af gebreek. Maar ek weet ten spyte daarvan dat ek leeg en stukkend voel, rus hy by die voete van die Here. Daar is ŉ ander vers, Psalm 116:5: ‘Kosbaar is in die oë van die HERE die dood van sy gunsgenote.’ God sorg, Hy vertroos en omvou ons – ons is dankbaar hy is by die Here.” Sy sê Jo is iemand wat talle lewens aangeraak en verander het. Hy was veral betrokke by die kerk deur wie hy studeer het. Jo en sy hond Stefan tydens sy diensjaar as jeugwerker by HTS Middelburg 2015 tot 2016 (Foto: Verskaf) Sy wil ook dié seer gebruik om ander ouers te waarsku. “Dit is só belangrik om jouself in te lig en te gaan lees daaroor. En waarsku ander ook daaroor. As ’n mens weet hoe dit regtig werk, kan jy moontlik meer ingeligte besluite maak.” Volgens die departement van openbare gesondheid en oordraagbare siektes het sowat 20 mense die afgelope vyf maande weens malaria gesterf. Dr. Chike Asomugha, ŉ adviseur vir die Nasionale Instituut vir Oordraagbare Siektes (Nios), sê in Gauteng alleen is daar in 2017 reeds nagenoeg 950 gevalle van malaria aangemeld. In Mpumalanga was daar sowat 585 malariagevalle. Asomugha sê dié statistiek is ŉ bewys dat mense meer verantwoordelik moet optree wanneer hulle reis. “Die siekte word dikwels oorgedra deur mense wat reis, veral na gebiede soos die Kruger Nasionale Park, Limpopo, Zimbabwe, Pakistan en Nigerië. Dit is belangrik dat mense malariamedikasie om te verhoed dat hulle die siekte opdoen.” Nios het in ŉ verklaring gesê malaria is steeds ŉ gevaar in Limpopo, hoofsaaklik in die Mopani en Vhembe-distrikte, met ŉ toename in gevalle in aangrensende gebiede in die noordelike Krugerwildtuin. Jo op die plaas op Tolwe (Foto: Verskaf) Nios sê egter die gevalle van malaria het in Mei begin afneem. “Talle hospitale en klinieke in die kwesbaarste gebiede het aflewerings van die Coartem-medikasie vir mondelinge behandeling ontvang en vinnige diagnostiese toetse word beskikbaar gestel in gebiede met die grootste behoefte,” lui die verklaring. Die simptome van malaria Jy sal nie erger jeuk wanneer jy deur ŉ malariadraende muskiet gebyt word as wanneer ŉ muskiet jou byt wat nie ŉ draer is nie. Simptome is soortgelyk aan ŉ verkoue, en sluit onder meer in koors, kouekoors, hoofpyn en naarheid. Die siekte kom veral voor by die Kruger Nasionale Park, in Limpopo en Zimbabwe. Indien jy egter nié in ŉ rooigebied was nie en simptome ervaar, moet jy so vinnig as moontlik dokter toe gaan.